أحمد رضا بنشمسي (تولد ف19 ماي 1974 فالدار لبيضا) هو صحافي وباحث مغريبي. تيخدم دابا مدير ديال المرافعة والتواصل د شمال إفريقيا والشرق لأوسط فلمنظمة د حقوق لإنسان "هيومان رايتس ووتش". بنشمسي معروف حيث كان هو لمؤسس ولمدير د النشر د جوج د لأسبوعيات مغريبية اللي هي: تيلكيل (ب لفرانساوية TelQuel) و نيشان (اللي كانت ب الدارجة). تولد أحمد بنشمسي فالدار لبيضا ف 1974 وقرا فيها تا خدا لباك. من بعد مشا للرباط وقرا فلجامعة ديالها (جاميعة محمد لخاميس) وموراها مشا لفرانسا. خدا لإجازة فليقتيصاد ف 1995 من السوربون, و ماسطر على لعالم لعربي ولإسلامي من سيونس پًو ف 1998. بدا لخدمة فالصحافة من 1996, وشارك مع لاڤي إكو (La Vie Éco) و جون أفريك (Jeune Afrique) وكتب فيهم بزاف د لمقالات. ف 2001, غادي يكون من لمؤسسين ديال لمجلة لأسبوعية ديال طيل كيل, وبقا الرئيس د التحرير ديالها تال 2010, ملًي مشا للميركيان باش يخدم باحث سياسي فلجامعة د سطانفورد. ف 2015, بدا بنشمسي خدمة جديدة مع منظمة حقوق لإنسان "هيومان رايتس ووتش", واللي عيناتو مدير ديال المرافعة والتواصل د شمال إفريقيا والشرق لأوسط.